**3-րդ կրթական հարթակ**

**14-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*
* Դասասկզբյան հարց ու պատասխան աշակերտների հետ

**Նախորդ դասի ամփոփում**

* **Գրականություն - «Պարսատիկը»**,Գյուրջինյան, 2-րդ դասարան, էջ76
  + Վարժ կարդալ **«Պարսատիկը»** տեքստը և պատասխանել հետևյալ հարցերին։
  + Ձոնիկը ինչու՞ է տխրում և Լևոնից խնդրում պարսատիկը:
  + Ո՞ր տողերից է երևում որ Ձոնիկը նրբանկատ ու լավ ընկեր է։ Կարդա այդ տողերը:
  + Ձոնիկին ինչպե՞ս հաջողվեց փրկել ճնճղուկներին։
  + Լևոնը ի՞նչ դաս առավ Ձոնիկի վարմունքից:

**Բառագիտության կրկնողություն**

* Վերհիշել հետևյալ բառերը․
  + պարսատիկ – Ձեռքի զենք որ մեջ քար են դնում և կրակում են
  + սահնակ – ձյան կամ սառույցի վրա սահելու երեխաների համար սարք
  + աղվամազ-նուրբ և փափուկ մազ
  + հալածել- խփելով չարչարել
  + բլրակ- շատ փոքրիկ սար
* Վերհիշել *հետևյալ* բառերի հոմանիշները։
  + խփել – հարվածտլ
  + տխուր-թախծոտ
  + աղմուկ-աղաղակ
  + ջարդել-կոտրել
  + պսպղալ-փայլփլել
* Վերհիշել հետևյալ բառերի հականիշները*:*
  + Իջնել-բարձրանալ
  + Տալ-վերցնել
  + Բռնել-բաց թողնել
  + գոհ-դժգոհ
  + խառնվել-առանձնացնել

**Ուղղագրություն** – Վերհիշել ՝ *ձագուկ, ընդհանուր, Լևոն, ջարդել, շպրտել* բառերի ուղղագրությունը

**Քերականություն**

* Նախադասության տեսակները՝ ըստ կազմության – **պարզ և բարդ**։
* Ո՞ր նախադասություններն են կոչվում **պարզ** նախադասություններ։
* Ո՞ր նախադասություններն են կոչվում **բարդ** նախադասություններ։
* Պարզ նախադասությունները քանի՞ տեսակի են լինում։ Որո՞նք են։
* Ի՞նչ է ցույց տալիս **պարզ համառոտ** նախադասությունը։ Բերել օրինակներ։
* Ի՞նչ է ցույց տալիս **պարզ ընդարձակ** նախադասությունը։ Բերել օրինակներ։

**Մշակույթ** – Վերհիշել **Հայաստանի Հանրապետության մարզերը**

* Հայաստանի Հանրապետության տարածքը քանի՞ մասի է բաժանված:
* Որո՞նք են Հայաստանի Հանրապետության մարզերը:

***Նոր դաս***

* **Գրականություն** **-** **«Ձնեմարդը»**,Գյուրջինյան, 2-րդ դասարան, էջ 99
* **Բառագիտություն** - թեմատիկ բառերի բացատրություն, ուղղագրություն, թեմատիկ հոմանիշներ և հականիշներ։

**Քերականություն- Նախադասություն**։ Նախադասության կազմությունը։ Կրկնողություն

* **Մշակույթ –Ձմեռ պապ և Ամանորի սովորույթները**

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար*․**

**Գրականություն –** Վարժ կարդալ **«Ձնեմարդը»** տեքստը և պատասխանել հետևյալ հարցերին։

* Ովքե՞ր են պատմության հերոսները։
* Երեխաներն ի՞նչ նամակ գրեցին Ձմեռ պապիկին և ինչու:
* Պատմի՛ր, Ձնեմարդն ի՞նչ արկածներ ունեցավ անտառում:
* Նա ինչի՞ շնորհիվ կարողացավ իրականացնել երեխաների խնդրանքը։

**Բառագիտություն**

* Սովորել հետևյալ բառերի բացատրությունները
  + փարթամ – առատ ճյուղերով
  + կաղկանձել – ցավից ուժեղ լացել
  + արկած - անակնկալ դեպք
  + համերաշխ- հաշտ, խաղաղ
  + ձնաբուք – ձնահողմ, ձնաղառը սաստիկ քամի
* Սովորել հետևյալ բառերի հոմանիշները։
  + պատրաստել– սարքել
  + հանձնարարություն - առաջադրանք
  + ապրել - բնակվել
  + ուրախություն - բերկրանք
  + շտապ - արագ
* Սովորել հետևյալ բառերի հականիշները
  + Կամաց - արագ
  + Ուղիղ - ծուռ
  + Քաղցր - դառը
  + Անվախ - վախկոտ
  + Ժիր - ծույլ

* Սովորել հետևյալ բառերի ուղղագրությունը՝ *ձյուն, ձնեմարդ, ձնագնդիկ:*

**Քերականություն-**

* **Կրկնողություն - Նախադասություն**: Նախադասության կազմությունը։
  + Նախադասության տեսակներն՝ ըստ կազմության։
  + Պարզ նախադասության տեսակները՝ պարզ համառոտ և պարզ ընդարձակ։ Բացատրել և բերել օրինակներ։
  + Բարդ նախադասություններ: Սահմանումը և օրինակներ

***Հանձնարարություն –***

* Տետրում կազմել երկու պարզ նախադասություն, երկու բարդ նախադասություն:
* Տետրում արտագրել “Ձնեմարդը” տեքստի 1-ին մասը. Գյուրջինյան, էջ 99-րդ:

**Մշակույթ** - **Ձմեռ Պապ և Ամանորի սովորույթները**

**Ձմեռ պապ**

Ձմեռ պապը ձմեռային սառնամանիքների տիրակալն է համարվել` կապույտ, կամ կարմիր քուրքով, երկար ու սպիտակ մորուքով, տաք ձեռնոցներով ու գավազանով: Ապրել է սառցե խրճիթում: Սկզբում Ձմեռ պապից վախեցել ու պաշտել են.  ձմեռային արևադարձի և գարնան գիշերահավասարի օրերին դուռ ու լուսամուտ լայն բացել են, որ նա անարգել տուն մտնի, նրան նվեր են տվել, սիրաշահել, հատուկ ուտելիք առանձնացրել, որպեսզի խնայի ցանքերը և ցրտահարությամբ չոչնչացնի:

Ձմեռ պապի կերպարը ժամանակի ընթացքում փոխվել է. նա վերածվել է նվիրատուի և երեխաների ցանկալի հյուրի: Ավելին, Ձմեռ պապի կողքին  հայտնվել է նրա թոռնուհին՝ շիկահեր Ձյունանուշը, դարձել Ձմեռ պապի օգնականը:

**Նոր տարվա ավանդույթները**

Ամանորը սիրում եւ անհամբերությամբ սպասում են գրեթե բոլորը: Այն եզակի տոներից է, որը նշում են ողջ աշխարհում ազգային տարբեր ավանդույթներով, բայց, իհարկե, խորհուրդը մեկն է` ճանապարհել հին տարին եւ խանդավառությամբ դիմավորել նորը:

Իտալիայում, օրինակ, կարծում են, որ Նոր տարին պետք է դիմավորել` ազատվելով հին իրերից, վատ ու տխուր հիշողություններից: Իտալացիները մինչ օրս էլ պահպանել են դեկտեմբերի 31-ի գիշերը պատուհանից հին իրերը դուրս նետելու ավանդույթը:

Իսպանիայում եւ Պորտուգալիայում, որտեղ խաղողի վազը համարվում է սիրո եւ ընտանեկան երջանկության խորհրդանիշ, տարեմուտի գիշերը ժամացույցի վերջին տասներկու զանգի ընթացքում ուտում են խաղողի տասներկու հատիկ եւ գալիք տարվա բոլոր ամիսների համար երազանք պահում:

Հնուց ի վեր Ամանորը դիմավորելու բազմաթիվ հետաքրքիր սովորույթներ ձեւավորվել են նաեւ մեզանում։

* Հայ գյուղացիներն Ամանորի գիշերը եկեղեցու զանգերի հետ բացում էին տան դուռը` հին տարվա չարքերը դուրս անելու եւ նոր տարվա բարիքներն ընդունելու համար:
* Առավոտյան դուռն առաջինը տան մեծն էր բացում, որպեսզի երկար տարիներ իր տնից անպակաս լիներ։
* Ամանորի նախօրեին ամենուր հաց էին թխում. եթե նույնիսկ մեծ քանակությամբ հաց ունենային, նոր տարին պետք էր նոր հացով սկսել:
* Ընթրիքից հետո` կեսգիշերին, երիտասարդները գնում էին թարմ ջուր բերելու: Տան առատությունը ապահովելու համար վաղ առավոտյան բերած ջուրը ցանում էին տան անկյուններում
* Հնում Նոր տարվա գիշերը տան դուռը երբեք չէր փակվում, վաղ առավոտից սկսվում էին այցելությունները: Թե՛ տնեցիները, թե՛ այցելուները տուն էին մտնում առաջինը աջ ոտքով,  այլապես ձախորդություններն անպակաս կլինեին:
* Ամանորին բոլոր հյուրերը խիստ ցանկալի էին: Այցելում էին ազգի մեծերին, ծնողներին, հարեւաններին, քահանային եւ համայնքի ղեկավարին:
* Հայերը եղևնու փոխարեն Ամանորին զարդարում էին ձիթապտղի կամ խնկի ծառ։ Ծառի հաստ ճյուղերը եկեղեցում օրհնելուց հետո տանում էին տուն, ամրացնում նախապես թխված ծիսական մեծ հացի վրա ու դնում սեղանի կենտրոնում: Այդ ճյուղը **Կաղանդի ծառ** կամ կենաց ծառ է կոչվում: Տան անդամները զարդարում էին ճյուղերը զանազան մրգերով, ցորենի հասկերով, քաղցրավենիքով, ընկույզով, փոքրիկ քսակներով՝ որպես առատության ու լիության խորհրդանիշ:
* Ամանորի տոնական սեղանին դրել են նաև ծիսական հաց, որը կոչվել է տարի-հաց։ Դրա մեջ փոքրիկ իր են դրել (օրինակ` մետաղադրամ), և բաժանել ընտանիքի անդամներին. ում բաժին է ընկել այդ փոքրիկ իրով հացի կտորը, նրա համար ակնկալվել է բարեհաջող տարի:

**Հարցեր և առաջադրանքներ**

* Ո՞վ էր համարվել Ձմեռ պապը հնում։ Նկարագրիր նրա հագուստները։
* Որտե՞ղ էր ապրում նա։ Ինչու՞ էին նրանից մարդիկ վախենում։
* Ինչու՞ էին նվերներ տալիս Ձմեռ պապին հին ժամանակներում։
* Ինչպիսի՞ն է Ձմեռ պապը հիմա։
* Ինչպե՞ս են մարդիկ տոնում Ամանորը (Նոր տարին) տարբեր երկրներում։
* Ինչպե՞ս են հայերը տոնել Ամանորը հին ժամանակներում։
* Ի՞նչ հին հայկական ամանորյա ավանդույթներ սովորեցիր։
* Պատմիր ծիսական հացի մասին։ Ի՞նչ իմաստ է այն ունեցել։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ գրականության դասանյութը և վերարտադրել սեփական խոսքերով և պատասխանել դասավերջի հարցերին։
* Բառագիտության բաժնում առաջադրված բառերը բացատրել, հոմանիշներն ու հականիշները ճանաչել և ուղղագրական բառերը ճիշտ գրել։
* Քերականական նյութն ամրապնդել վարժությունների միջոցով և բերել օրինակներ։
* Մշակութային բաժնում առաջադրված դասանյութը հասկանալ և պատասխանել առաջադրված հարցերին։ Մասնակցել խմբային աշխատանքներին։